# Paul Soldner

Paul Soldner (24 d'abril de 1921 Summerfield, Illinois – 3 de gener de 2011 Claremont, California) va ser un ceramista estatunidenc, que va destacar per la seva experimentació amb la tècnica japonesa del s.XVI anomenada raku, introduint nous mètodes de cocció i de post-cocció, creant el que va anomenar-se Raku americà

## Biografia

Va servir com a metge a l'exèrcit durant la Segona Guerra Mundial i va començar a forjar la seva carrera artística en tornar als Estats Units. Es va titular en educació artística i en gestió de l'art al Bluffton College i a la Universitat de Colorado, centrant-se posteriorment en la ceràmica. Inicialment, va dedicar-se la ceràmica utilitària.
El 1954, Soldner va convertir-se en el primer alumne de Peter Voulkos, al recent estrenat departament de ceràmica del Los Angeles County Art Institute (ara Otis College of Art and Design). Mentre Soldner ajudava el seu mestre a elaborar el programa, va fer nombroses modificacions en l'equipament del taller de ceràmica, cosa que el va dur a fundar la Soldner Pottery Equipment Corp. el 1955, per tal de comercialitzar els seus invents. D'aquests invents, va patentar-ne set, tots ells relacionats amb maquinària ceràmica.
Després de rebre el seu MFA en ceràmica el 1956, Soldner va fer classes al Scripps College.
Als anys 60, va ajudar a fundar l'Anderson Ranch Arts Center a Snowmass, Colorado. També es va implicar en la creació del National Council on Education for the Ceramic Arts (NCECA).
Soldner també va desenvolupar un mètode per coure amb sals a baixa temperatura. Juntament amb Voulkos, és considerat el creador de l'"escola ceràmica californiana", que es caracteritza per combinar tècniques i materials occidentals amb la tecnologia i l'estètica japoneses.
Mentre impartia classes al Scripps College, va organitzar la Scripps Ceramics Annual - una exposició reconeguda a nivell nacional. Com a conseqüència de les relacions d'amistat al llarg de la seva vida amb els coleccionistes de ceràmica Fred i Mary Marer, Scripps va convertir-se en l'afortunada destinatària de l'amplia Col·lecció de Ceràmica Contemporània Marer. El 1990, Scripps va rebre una beca NEA per a fer recerca i organitzar una exposició titulada, "Paul Soldner: Una Retrospectiva'" que va circular al llarg de tots els Estats Units.
Soldner va jubilar-se de Scripps el 1991. Va viure i va tenir tallers a Aspen, Colorado i Claremont, California.

## El raku americà

Paul Soldner és un dels creadors del raku americà, molt diferent de la tècnica japonesa que el va inspirar. Avui en dia, les innovacions de Soldner i dels seus col·legues són tan populars que sovint es confon la tècnica moderna amb l'original.
En un assaig titulat "El raku a l'estil americà", Soldner reflexiona sobre aquest fet: "Si el raku americà és tan diferent, com és que li hem acabat dient raku? Probablement va ser un error. Un error del qual he de confessar la meva part, tot i que de fet, va passar sense que me n'adonés. Una part de la confusió es va donar perquè en aquell moment, al 1960, no en sabíem gaire del raku japonès. En tenía notícia a partir de la lectura de El llibre del te. La comunitat japonesa propera a Los Angeles Art Institute també va ser una font per a la nostra indagació i estudi. Probablement el que més em va atraure i influir va ser la descripció de Bernard Leach del seu primer encontre amb el raku [a “A Potter's Book”]."
El crític d'art Garth Clark, explica així les primeres incursions de Paul Soldner en el món del raku: "Convidat a fer una demostració en una fira d'artesania el 1960, Soldner va decidir experimentar amb la tècnica [del raku]. A partir del llibre de Bernard Leach ,"A Potter's Book", va construir un forn senzill i va improvisar alguns esmalts amb base de plom. Els resultats van ser decebedors: l'argila no responia bé al xoc tèrmic i els esmalts eren massa brillants o de colors massa extremats. Tot i així, la seva fascinació pel raku (una tècnica japonesa desenvolupada al s. XVI) no va disminuir, Soldner va seguir experimentant. Primer feia bàsicament bols per al te, però aviat va trobar-ho limitat i segons com “massa acadèmic”, ja que no existia cap cerimònia del te en la cultura occidental que dotés aquesta forma d'un significat tradicional. Aquesta reflexió, va comportar una aproximació molt més lúdica a la forma, a la mida, a la funció i al material."
Tota aquesta experimentació va donar fruits i Soldner va assolir uns serie d'efectes espectaculars sobre les peces. El món occidental va entusiasmar-se amb aquestes innovadores tècniques i el raku americà va esdevenir terriblement popular.
Soldner descriu així les diferències entre la seva tècnica i la tradicional: “L'estil del raku americà difereix en molts aspectes [del japonès], particularment en la magnífica superfície negra produïda pel fumat de la peça a l'exterior del forn quan s'acaba de coure. Altres innovacions inclouen el refredament de la peça roent en aigua freda al final de la cuita, la producció de llustres de coure brillants i acolorits, el forçat de l'esquerdat de l'esmalt per on penetra el fum, l'halo blanc o l'aparició que rodeja la decoració negra metal·litzada i el descobriment d'una engalba de coure que de vegades deriva en una insòlita superfície mat de color groc. El raku americà també utilitza formes diferents del bol de te tradicional. Com que la cerimònia del te mai va formar part del raku americà, els ceramistes americans poden ser més experimentals i imaginatius que els seus col·legues japonesos”

## Premis

* Honorary Doctorates of Fine Arts from Bluffton College (OH) 2003 and Westminster College (PA).
* 2008 Awarded the Aileen Osborn Webb Gold Medal by the American Crafts Council, NYC, NY.

## Bibliografia

* Nothing to Hide Exposures, Disclosures and Reflections Clay Times Inc., (2008) ISBN 97809816296129780981629612
* Kiln Construction American Craftsmen's Council (1965)
* Makers, A History of American Studio Craft Arxivat 2019-04-28 a Wayback Machine. by Koplos, Janet & Metcalf, Bruce; University of North Carolina Press, July 2010, ISBN 978-0-8078-3413-8978-0-8078-3413-8, 544 pages, 409 color and 50 b&w photos, notes, index

## Audiovisuals

* Paul Soldner:Playing with Fire, American Museum of Ceramic Art, Renegade Pictures, Santa Barbara, CA.
* Paul Soldner, The Courage to Explore, SEMELKA and Kasper, Chapel Hill, NC.
* Paul Soldner:Thrown and Altered Clay, School Video, Chrystal Productions, Aspen, CO and Glenview, wIL.

## Galeries i exposicions

L'obra de Soldner està inclosa a les col·leccions del Victoria and Albert Museum UK, del Los Angeles County Museum of Art i del Museum of Arts and Design de Nova York. També es pot trobar obra seva a les següents galeries:
* American Museum of Ceramic Art, Pomona, California, USA L'exposició de Paul Soldner "Inferno" va ser triada per a la inauguració del museu, l'11 de setembre del 2004
* Australian National Gallery, Sydney, Austràlia
* National Museum of Modern Art, Koyoto, Japó
* Oakland Museum of Art, Oakland, California, EUA
* Scripps College, Claremont, California, EUA
* Smithsonian Institution's National Museum of American Art, Washington, D.C., EUA
* Taipei Fine Arts Museum, Taipei, Taiwan

## Vegeu també

* Claude Champy, ceramista francès especialitzat en raku

## Referències

* ↑ Steven Biller. «Palm Springs Art | El Paseo Art Galleries | Paul Soldner | Palm Springs Life». palmspringslife.com, 2007. [Consulta: 22 gener 2013]. «introducing unorthodox methods of firing and post firing»
* ↑ «Paul Soldner - the Man». Paul Soldner official website. [Consulta: 4 setembre 2010].
* ↑ «Paul Soldner biography». Frank Lloyd Gallery. [Consulta: 4 setembre 2010].
* ↑ Holly Bornemeier. «Anderson Ranch Arts Center - News - In Memory: Paul Soldner, ceramist, artist, teacher, 1921-2011». andersonranch.org, 2013. Arxivat de l'original el 17 de novembre 2011. [Consulta: 22 gener 2013].
* ↑ «art ltd. magazine». artltdmag.com, 2013. [Consulta: 22 gener 2013]. «Marsh considers Soldner's most significant artistic contribution, the invention of American raku, to be a truly remarkable innovation, both technically and aesthetically»
* ↑ Soldner essay
* ↑ Makers, A History of American Studio Craft Arxivat 2018-10-28 a Wayback Machine. Chap.7, Voulkos and Soldner at Pages 224 - 231
* ↑ Soldner, Paul «AMERICAN-STYLE RAKU». Ceramic review, 1990, pàg. 8-11.
* ↑ «Biography». [Consulta: 16 abril 2020].
* ↑ Soldner, Paul «AMERICAN-STYLE RAKU». Ceramic Review, 1990, pàg. 8-11.
* ↑ «Paul Soldner on artnet». artnet.com, 2013. [Consulta: 22 gener 2013].
* ↑ American Crafts Council. «Aileen Osborn Webb Awards 2008 | American Craft Council». craftcouncil.org, 2013. Arxivat de l'original el 8 de setembre 2012. [Consulta: 22 gener 2013].
* ↑ «Paul Soldner: Playing With Fire». Renegade Pictures. [Consulta: 4 setembre 2010].
* ↑ «Paul Soldner Dies at 89 - Ceramist Created Sculptural Vessels - NYTimes.com». The New York Times. NYTC [[[New York, NY|New York]]] [Consulta: 22 gener 2013]. «His work is included in the collections of the Victoria and Albert Museum of Art, the Los Angeles County Museum of Art and the Museum of Arts & Design.»
* ↑ «American Museum of Ceramic Art». Arxivat de l'original el 30 de maig 2015. [Consulta: 29 maig 2015].

## Enllaços externs

* Paul Soldner Lloc Oficial